Diari Oficial de la Generalitat Valenciana


Sumari del DOGV 6289, del 15-06-2010 (2010/6770)

ACORD d'11 de juny de 2010, del Consell, pel qual s'aprova definitivament el programa de sostenibilitat sobre el manteniment i la millora de l'entorn de l'ermita de Sant Gaietà i adequació de l'accés, del municipi de Crevillent.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6289

Data del DOGV
:   15-06-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/6770


Data del document
:   11-06-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Crevillent
    * pla d'urbanisme

ACORD d'11 de juny de 2010, del Consell, pel qual s'aprova definitivament el programa de sostenibilitat sobre el manteniment i la millora de l'entorn de l'ermita de Sant Gaietà i adequació de l'accés, del municipi de Crevillent. [2010/6770]  
El Consell, en la reunió del dia 11 de juny de 2010, va adoptar l'acord següent:  
Vist l'expedient remés per l'Ajuntament de Crevillent relatiu al programa de sostenibilitat: manteniment i millora de l'entorn de l'ermita de Sant Gaietà i adequació de l'accés, i de conformitat amb els següents  
Antecedents de fet  
Primer. Mitjançant un decret de l'Alcaldia de Crevillent, de data 25 de febrer de 2009, es va acordar sotmetre el programa de sostenibilitat: manteniment i millora de l'entorn de l'ermita de Sant Gaietà, i adequació de l'accés, a informació pública durant un mes, i l'anunci es va publicar en el Diari Oficial de la Comunitat Valenciana núm. 5976, de data 17 de març de 2009, i en el diari Información de 10 de març de 2009. Durant el període d'exposició al públic no s'hi van presentar al·legacions, segons certificat de la secretaria de la corporació de 21 d'abril de 2009. El Ple de l'Ajuntament de Crevillent, en sessió de 27 d'abril de 2009, va aprovar provisionalment el programa de referència.  
Segon. La documentació del programa consta de memòria descriptiva i justificativa, llista de projectes que han de desenvolupar el programa i l'estudi economicofinancer.   
Tercer. L'Oficina Tècnica Municipal va redactar el programa per a donar resposta a l'encàrrec realitzat per l'ajuntament. Es tracta d'un programa per a la sostenibilitat i la qualitat de vida, derivat del cànon d'ús i aprofitament de la implantació de dos parcs fotovoltaics connectats a la xarxa, ubicats ambdós a la partida del Reialenc de Crevillent, que tenen la declaració d'interés comunitari corresponent, d'acord amb l'article 34 de la Llei del Sòl No Urbanitzable i l'article 64 del Reglament d'Ordenació i Gestió Territorial i Urbanística.   
Els expedients de declaració d'interés comunitari són els següents:  
- Parc fotovoltaic de 3,5 MW, promogut per la mercantil Reialenc II Fotovoltaica, SL, sobre les parcel·les 113 i 114 del polígon 37. Declarat l'interés comunitari per la Resolució del conseller de Medi Ambient, Aigua, Urbanisme i Habitatge de data 12 de juny de 2008. S'estableix un cànon d'ús i aprofitament de 136.430 euros.  
- Parc fotovoltaic de 3 MW, promogut per la mercantil Covaersa Energías, SA, sobre les parcel·les 79 i 83 del polígon 37. Declarat l'interés comunitari per Resolució del conseller de Medi Ambient, Aigua, Urbanisme i Habitatge de data 12 de juny de 2008. S'estableix un cànon d'ús i aprofitament de 119.135 euros.  
Mitjançant aquest programa, ambdós cànons, amb un import global de 255.565 euros, s'han de destinar íntegrament al finançament d'accions de gestió municipal, tendents al condicionament del paisatge, entorn de l'ermita de Sant Gaietà i millora de l'accés.  
Aquestes actuacions es tradueixen en l'elaboració d'un projecte, en el qual es pretén la millora de l'entorn de l'ermita de Sant Gaietà.  
L'àmbit d'actuació se situa al nord del terme municipal, a la forest Serra de Crevillent, consorciat amb la Conselleria de Medi Ambient, Aigua, Urbanisme i Habitatge amb el número AI-3055, núm. 44, dels d'utilitat pública. La zona s'inclou en el Lloc d'Interés Comunitari (LIC) Serra de Crevillent, i en la Zona d'Especial Protecció per a les Aus (ZEPA) Serres del Sud d'Alacant. Els terrenys són de titularitat municipal.  
A la zona hi ha una ermita, que va ser rehabilitada per l'Ajuntament en una anterior campanya. En la contornada hi ha una zona d'acampada i alberg. L'objecte del projecte és el condicionament i la millora tant de l'entorn de l'ermita com del camí d'accés.  
Amb aquest fi, el projecte determina tres fases:  
- La primera d'aquestes té com a objecte l'adequació de l'entorn de l'ermita, per a la seua adequada integració amb el paisatge i per al seu ús: mobiliari urbà, xarxa de reg, canalització d'aigües de pluja i execució de zones enjardinades.  
- La segona té com a objecte la recuperació de l'aljub existent, com també les canalitzacions d'aigua des del naixement fins l'aljub. Es pretén instal·lar un depòsit elevat al qual es bombarà l'aigua des de l'aljub, per a des d'allí crear una xarxa de reg per gravetat per al reg de les zones enjardinades.  
- La tercera d'aquestes té com a objecte la millora del camí d'accés. Amb aquest fi, es preveu la millora dels marges del camí, adequant les cunetes existents i executant-ne de noves a les zones que no en tenen. Aquestes cunetes tenen la finalitat de recollir l'aigua de pluja, evitant que s'acumulen al camí, com també l'arrossegament de terres. També es col·locarà un tanca de fusta al marge del camí que recau al barranc. Es tracta d'un camí de la xarxa secundària de camins definits en el Pla Especial per a l'Ordenació, Protecció i Conservació del Medi Rural incorporat al Pla General Municipal d'Ordenació (PGMO).  
S'estableix un termini d'execució de sis mesos des de l'aprovació del projecte. S'estableix un cost de l'actuació de 255.564,70 euros, coincident amb l'import dels cànons d'ús i aprofitament aprovats en les declaracions d'interés comunitari assenyalades.  
Quart. Consten en l'expedient els següents pronunciaments d'altres administracions o organismes les competències o béns demanials dels quals poden resultar afectats per l'actuació:  
- Direcció Territorial d'Alacant de la Conselleria de Cultura i Esport, de data 13 de novembre de 2009, en el qual s'assenyala que l'edifici no té declaració monumental específica, per la qual cosa no correspon a la Direcció General de Patrimoni Cultural Valencià la tutela patrimonial.  
- Direcció General de Gestió del Medi Natural, Servei de Gestió Forestal, de data 22 d'abril de 2010. Adjunta dos informes del Servei Territorial de Medi Ambient d'Alacant, de caràcter favorable i en els quals, en relació amb el projecte, s'assenyala la necessitat de corregir determinats aspectes que, en síntesi, són els següents:  
· Necessitat de completar el projecte, definint en major grau les plantes autòctones que s'han d'implantar a la zona.  
· Necessitat de realitzar un estudi del cabal del brollador i idoneïtat de l'aigua.  
· Necessitat que els treballs es replantegen en presència de la guarderia ambiental, i s'executen durant els mesos d'agost a desembre.  
- Direcció General de Territori i Paisatge, Servei de Paisatge, de data 11 de maig de 2010, de caràcter favorable quant al programa. En relació amb els projectes que el desenvolupen considera necessari:  
«1. Valorar la inclusió d'altres seccions tipus amb carril bici, àrees de descans i miradors, vegetació i totes aquelles estratègies que garantisquen l'obtenció d'una infraestructura verda de qualitat amb un adequat tractament paisatgístic, evitant que l'adequació de l'accés siga el simple asfaltatge del camí.  
2. Utilitzar materials de textura i color adequats a l'entorn, de manera que no es produïsca un impacte paisatgístic sobre aquest entorn natural.  
3. Garantir que la col·locació dels depòsits elevats, que no apareixen en la documentació gràfica aportada, necessaris per a la recuperació de l'aljub, no perjudique la imatge ni el paisatge de l'entorn en què es localitza l'actuació».  
- Direcció General de Territori i Paisatge, Servei d'Ordenació Sostenible del Medi, de data 11 de maig de 2010, de caràcter favorable, després de valorar que l'àmbit d'actuació del programa es troba ubicat dins del Lloc d'Interés Comunitari (LIC) Serra de Crevillent - ES5213022, i Zona d'Especial Protecció per a les Aus (ZEPA) Serres del Sud d'Alacant, protegits per raó de la Directiva 92/43/CEE, d'hàbitats.  
Cinqué. En sessió efectuada el 26 de maig de 2010, la Comissió Territorial d'Urbanisme d'Alacant va acordar emetre un informe favorable a l'aprovació del programa de sostenibilitat: manteniment i millora de l'entorn de l'ermita de Sant Gaietà, derivat del cànon d'ús i aprofitament de la implantació de dos parcs fotovoltaics connectats a la xarxa a la partida del Reialenc, a fi que el conseller de Medi Ambient, Aigua, Urbanisme i Habitatge emeta un informe favorable i eleve al Consell la proposta d'aprovació definitiva d'aquest i de delegar el conseller de Medi Ambient, Aigua, Urbanisme i Habitatge per a l'aprovació definitiva del projecte de desenvolupament previst en el programa, fent constar expressament aquesta circumstància.  
Sisé. En data 31 de maig de 2010, el conseller de Medi Ambient, Aigua, Urbanisme i Habitatge va emetre dictamen favorable respecte del programa de sostenibilitat de manteniment i millora de l'entorn de l'ermita de Sant Gaietà i adequació de l'accés, i proposa l'elevació al Consell per a l'aprovació definitiva i per a delegar el conseller de Medi Ambient, Aigua, Urbanisme i Habitatge per a l'aprovació definitiva del projecte de desenvolupament previst en el programa.  
Fonaments de dret  
Primer. De conformitat amb el que estableix l'article 76 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, la tramitació dels programes ha de ser la mateixa que l'establida per als plans parcials en la legislació urbanística valenciana; és a dir, la prevista en l'article 90 de la Llei 16/2005, de 30 de desembre, de la Generalitat, Urbanística Valenciana, i concordants. No obstant això, han de tenir-se en compte les especialitats contingudes en l'article 78 del Reglament d'Ordenació i Gestió Territorial i Urbanística. La competència per a l'aprovació definitiva correspon al Consell, amb un informe previ del conseller competent en matèria de territori.   
Amb caràcter previ a l'emissió d'aquest informe resulta pertinent el sotmetiment del programa a la consideració de la Comissió Territorial d'Urbanisme, igual que els plans parcials d'aprovació definitiva competència de la Generalitat, tràmits als quals remet l'abans esmentat article 76 de la Llei d'Ordenació del Territori i Protecció del Paisatge per a la tramitació dels programes. A aquest efecte, és d'aplicació l'article 10.a), en relació amb l'article 9.e), del Reglament dels Òrgans Territorials i Urbanístics de la Generalitat, aprovat pel Decret 162/2007, de 21 de setembre, del Consell.  
L'apartat 6 de l'article 78 del Reglament d'Ordenació i Gestió Territorial i Urbanística estableix que l'acord del Consell aprovatori del programa pot delegar per a l'aprovació definitiva dels projectes que el desenvolupen el conseller competent per raó de la matèria, fent constar expressament aquesta circumstància en l'acord.  
Segon. La documentació s'estima, en línies generals, completa, en funció de l'objecte del programa, a l'efecte del compliment de l'article 74 del Reglament d'Ordenació i Gestió Territorial i Urbanística, en relació amb l'article 75 de la Llei d'Ordenació del Territori i Protecció del Paisatge.   
Tercer. Quant a la naturalesa i abast de l'informe, ha d'indicar-se que aquest ha de circumscriure's a examinar l'adequació del programa als principis de sostenibilitat i qualitat de vida desenvolupats en la Llei d'Ordenació del Territori i Protecció del Paisatge, en relació amb les previsions del Reglament d'Ordenació i Gestió Territorial i Urbanística (en endavant, ROGTU). En aquest sentit, l'article 64 d'aquest últim assenyala, en l'apartat 1, que:  
«Queden afectes a la gestió territorial en concepte de quotes de sostenibilitat els ingressos procedents del cànon d'ús i aprofitament per la implantació d'actuacions en el sòl no urbanitzable, fixat en la corresponent declaració d'interés comunitari, d'acord amb el que preveu article 85 de la Llei d'Ordenació del Territori i Protecció del Paisatge, en relació amb l'article 34.4 de la Llei del Sòl No Urbanitzable».  
I l'apartat 3 de l'esmentat article 64 del ROGTU, en relació amb la destinació d'aquests fons, estableix:  
«S'han de destinar íntegrament al finançament d'accions de gestió municipal tendents al manteniment, millora i recuperació del paisatge, o la declaració d'espais naturals protegits de gestió municipal, en l'àmbit del mateix municipi».   
En aquest sentit, les accions proposades -condicionament i millora de l'entorn de l'ermita de Sant Gaietà- es consideren adequades a les finalitats incloses en el precepte expressat, en relació amb les previsions de l'article 2 de la Llei d'Ordenació del Territori i Protecció del Paisatge i l'article 72 del ROGTU, apartats 2.g) i 3.a).  
Quart. Es comunica a l'Ajuntament de Crevillent que en la tramitació del projecte que desenrotlle el programa ha de tenir en consideració les observacions següents:  
a) De conformitat amb el que estableix l'article 80 de la Llei d'Ordenació del Territori i Protecció del Paisatge, la tramitació del projecte previst en el programa ha de ser la mateixa que l'establida per als plans parcials en la Llei Urbanística Valenciana.  
b) Prèviament a la tramitació, el projecte ha d'adequar-se al que estableix l'informe de la Direcció General de Gestió del Medi Natural de data 22 d'abril de 2010, al qual s'ha fet referència en l'antecedent quart. El Servei Territorial d'Urbanisme ha traslladat aquest informe a l'Ajuntament de Crevillent en data 7 de maig de 2010.  
c) Prèviament a la tramitació, el projecte ha d'adequar-se a les observacions assenyalades en l'informe de data 11 de maig de 2010 del Servei de Paisatge, de la Direcció General de Territori i Paisatge, que s'han transcrit en l'antecedent quart.  
d) Durant la tramitació del projecte ha d'obtenir-se informe favorable de la Confederació Hidrogràfica del Xúquer.  
Cinqué. L'acord d'aprovació definitiva ha de publicar-se en el Diari Oficial de la Comunitat Valenciana, d'acord amb el que disposen els articles 87 del ROGTU i 104 de la Llei 16/2005, de 30 de desembre, de la Generalitat, Urbanística Valenciana, en relació amb l'article 80 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge.  
Vistos els preceptes legals esmentats, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i la resta de disposicions de general i pertinent aplicació, conforme l'Acord de la Comissió Territorial d'Urbanisme d'Alacant de 26 de maig de 2010, i a proposta del conseller de Medi Ambient, Aigua, Urbanisme i Habitatge, el Consell  
ACORDA  
Aprovar definitivament el programa de sostenibilitat de manteniment i millora de l'entorn de l'ermita de Sant Gaietà i adequació de l'accés, del municipi de Crevillent, i delegar el conseller de Medi Ambient, Aigua, Urbanisme i Habitatge l'aprovació definitiva del projecte de desenvolupament previst en el programa esmentat.  
Contra aquest acord, que posa fi a la via administrativa, es pot interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació o publicació d'este acord en el Diari Oficial de la Comunitat Valenciana, de conformitat amb el que preveuen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que les persones interessades puguen exercir qualsevol altre recurs que estimen oportú.  
València, 11 de juny de 2010  
El vicepresident primer i secretari del Consell,  
VICENTE RAMBLA MOMPLET